APORTUL 


Toate exerciţiile de dresaj se bazează pe specularea unor instincte 
preexistente în bagajul genetic al câinelui. Astfel câinele fiind un 
animal de pradă pe care o vânează prin alergare, are dezvoltate 
instincte de scotocire, urmărire, posesiune, de mutare a prăzii etc. 
Câinii aportori aleargă după obiectul de aport, îl iau în gură şi îl aduc 
conductorului (la vânătoare secvenţa de debut este alergarea pentru 
găsirea prăzii, apoi o ucid, o mănâncă parţial, iar o parte o ascund sau 
o aduc la vizuina cu pui).Pentru a beneficia mai bine de aceste 
instincte primare, pregătirea câinelui pentru aport trebuie începută 
timpuriu, dar având pretenţii adecvate vârstei acestuia. 


Aportul de pe sol 


Cum se execută în condiţii de concurs 

Conductorul primeşte butucelul de aport de la arbitru. La preluarea 
obiectului de aport, câinele trebuie să meargă împreună cu 
conductorul. Până la comanda “Aport” câinele trebuie să stea liniştit în 
poziţie de bază lângă conductor. Butucelul trebuie aruncat la cel puţin 
10 paşi distanţă. Comanda “Aport” trebuie dată numai atunci când 
butucelul stă nemişcat. Câinele trebuie să fugă repede la butucel, să-l 
ridice imediat şi să-l aducă rapid şi direct conductorului. Câinele 
trebuie să se aşeze aproape şi direct în faţa conductorului şi să ţină 
butucelul în gură până când conductorul i-l cere 3sec.) prin comanda 
“Lasă”. Conductorul preia butucelul. După scurgerea[]( timpului 
regulamentar de aşteptare, conductorul trece câinele în poziţia de 
bază. 

Aparent este foarte simplu - câinele trebuie să recupereze un obiect 
aruncat de stăpân pentru a i-l aduce înapoi. Doar la prima vedere pare 
simplu, căci în realitate este un exerciţiu foarte complex care necesită 
multă răbdare şi tact din partea stăpânului. 

Cea mai dificilă problemă de rezolvat este dată de faptul că, în general, 
câinii învaţă uşor să recupereze obiectul, dar au tendinţa să nu vrea 
să-l lase. Aceasta se poate întâmpla deoarece se instaurează o relaţie 
de exclusivitate „egoistă” faţă de obiect. 


În timpul aportului pot apare diverse situaţii în funcţie de caracterul 
câinelui şi de relaţia afectivă dintre el şi stăpânul său: câinele 
recuperează obiectul dar se apropie de conductor într-o atitudine de 
independenţă geloasă; atunci când există (aşa cum şi trebuie) o 
puternică legătură afectivă între om şi câine, ne lovim de următoarea 
problemă: câinele pleacă rapid să recupereze obiectul, îl prinde, după 
care îşi invită stăpânul la o joacă de-a „prinde-mă; câinele recuperează 


obiectul, face câteva manevre de apropiere dar păstrează o distanţă 
de siguranţă care să-i permită o fugă rapidă dacă stăpânul are cumva 
intenţia să-l „corijeze”. Evident că pot apare mult mai multe situaţii 
decât cele descrise mai sus. 


În orice caz, există momente în care se dezvoltă la animal un soi de 
conflict interior între tendinţa de posesie, pe de o parte şi legătura 
afectivă, pe de altă parte. Exact în momentul în care acest conflict 
atinge paroxismul trebuie să intervenim cu tact şi putere de 
convingere. O asemenea atitudine necesită abilitate, în măsura în care 
tensiunile emotive contradictorii nu trebuie să se transmită mutual de 
la unul la celălalt (evident om - câine) ci, dimpotrivă, relaţia trebuie să 
se armonizeze, iar tensiunile trebuie să dispară (este datoria exclusivă 
a stăpânului). 

Primul pas constă în trezirea interesului câinelui pentru obiectul care 
trebuie aportat. Este suficient să-i treziţi curiozitatea şi dorinţa de a 
prinde, proprie animalelor de pradă. Să-l facem să alerge după obiect 
şi să-l prindă, este foarte uşor. Mai greu este să-l facem să vină la noi, 
dar nici acesta nu este o filozofie, deoarece se poate realiza simplu, 
prin câteva manevre rapide de îndepărtare (putem alerga uşor cu 
spatele, înepărtându-ne de câine) sau printr-o atitudine susceptibilă să- 
| atragem, să-i trezim interesul. 

În cazul în care avem un câine un pic prea independent sau cam 
încăpățânat, prinderea de zgardă a unei lese lungi sau a unei cordeline 
poate fi foarte utilă. 


Fără să facem rabat de la fermitate, trebuie să realizăm între noi şi 
câine o legătură afectivă pozitivă. Pentru acesta, având câinele alături, 
folosim cuvinte rostite pe un ton cald şi încurajant, iar mângâierile fac 
doar bine. 

De cele mai multe ori atunci când se întoarce cu aportul, câinele îşi 
pune corpul între noi şi obiectul ţinut în gură, sau dacă este în poziţia 
„Şezi”, întoarce capul, tot pentru a apăra posesia obiectului. Această 
atitudine nu trebuie contracarată cu forţă: doar o legătură afectivă 
puternică poate să prevină şi/sau să atenueze această neîncredere a 
animalului. Faza de „destindere” poate fi lungă şi comportă momente 
de mare încredere ca şi perioade de suspiciune. Doar cu mare răbdare 
aliată cu o atitudine calmă, poate atenua tensiunile şi permite un 
raport de încredere destins. 


Acum avem câinele lângă noi cu obiectul în gură. Numai când se arată 
cooperant putem încerca recuperarea obiectului. Incă odată trebuie să 
avem multă răbdare, deoarece cu siguranţă vor fi necesare mai multe 
tentative. Trebuie să fim foarte fermi, să evităm enervarea sau să 
devenim „agresivi”. Dacă este necesar, putem aplica cu degetele o _ 
uşoară presiune pe dinţi, pentru a extrage obiectul din gura câinelui. In 


tot acest timp nu trebuie să dăm câinelui nici cea mai mică senzaţie de 
ezitare. 

În momentul în care obiectul schimbă proprietarul, nivelul instinctului 
posesiv al câinelui creşte din nou, de data aceasta vertiginos şi trebuie 
canalizat prin reînceperea completă a exerciţiului. Lucru foarte uşor 
deoarece eu nu am văzut câini care să nu dorească să continue jocul. 


Baza tuturor exerciţiilor de „Aport” se găseşte, aşa cum am văzut, în 
instinctul de posesie care, printr-o educare adecvată, trebuie să se 
transforme progresiv într-un comportament complex, lipsit de orice 
frustrare. 

După mai multe repetiţii, câinele trebuie să înţeleagă că momentul 
aruncării obiectului nu este decât începutul unei succesiuni de faze ale 
jocului, în care omul are un rol esenţial, cel puţin de aceeaşi 
importanţă cu obiectul propriu zis. Doar după ce a înţeles asta putem 
trece la perfecţionarea diverselor faze ale exerciţiului: să nu plece 
decât după comanda „Aport”; să se întoarcă fără ezitări şi fără să joace 
obiedctul în gură; să vină în faţa conductorului, cât mai aproape, 
adoptând poziţia „Şezi”; să dea drumul obiectului numai la comanda 
„Lasă”; să adopte poziţia de bază după ce butucelul de aport este în 
posesia conductorului. 


Învăţarea acestui exerciţiu se poate face şi în alte feluri. 

În armată, câinii de serviciu învățau un „aport forţat”, folosindu-se 
stimuli punitivi, dezagreabili pentru câine. Mai mult această tehnică 
este dificil de aplicat şi cere ca dresorul să fie foarte competent şi cu 
mare experienţă. De exemplu, având câinele la picior i se punea forţat 
butucelul în gură, se pleca la „Pas” conductorul ţinând obiectul în gura 
câinelui. Doar după ce acesta învăţa să ţină singur butucelul se trecea 
mai departe. 

Pericolul că astfel învăţat, un câine are mari şanse să lucreze fără 
plăcere şi cu coada între picioare. Dar acesta sunt lucruri minore atâta 
timp cât sunt aplicate de fel de fel de idioţi. Imi amintesc cu mare 
neplăcere de o discuţie avută, mult timp în urmă cu un „sta'major” 
care spunea cu aplomb tipic de „căprar”: - îi bag o zgardă în gât de 
deschide gura ca crocodilul şi îi pun iute aportu-n gură. Dacă nu-l ţine, 
i-l leg cu sfoară de gură şi merg aşa cu el până face spume” 

Este tragic dar din nefericire chiar şi acum există mai puţini dresori 
decât căprari care folosesc ca unică tehnică şutul în burtă denumită 
popular metoda „Picior”. 

În final vă mai atrag o dată atenţia: dacă nu puteţi dresa singur 
câinele, aveţi mare grijă la cine apelati. 


Aportul cu motivaţie inversată 


Mulţi proprietari de câini se plâng de faptul că nu reuşesc să 
recupereze, de la câine, butucelul de aport şi că acest element de 
examen le dă mari bătăi de cap. Ba chiar ajung să facă următoarea 
socoteală: la proba de subordonare se acordă maxim 100 puncte. Ca 
să reuşesc trebuie să obţin minim 70 puncte. Pentru aport se acordă 
25 puncte. Deci, dacă nu fac deloc proba de aport, trebuie ca în rest să 
lucrez foarte bine pentru a mă încadra în punctajul minim necesar. Unii 
pretinşi dresori îşi închipuie că un pic de duritate ar fi suficient, numai 
că o asemenea soluţie este absolut ruşinoasă. Ca să nu mai spunem că 
puţini sunt (sper) stăpânii care ar accepta să le aplice câinilor un 
asemenea tratament. În plus, „metoda” are şi marele dezavantaj că 
animalul va executa comenzile timorat (dacă nu cumva se blochează şi 
refuză să se mai apropie de obiectul de aport) iar arbitrul va penaliza 
aspru un asemenea comportament, mergând până la excluderea din 
examen. In concluzie, ne rămâne doar soluţia de face un exerciţiu de 
imaginaţie, găsind o rezolvare ingenioasă a problemei. 


Aşa cum spuneam în numărul trecut, în timpul aportului pot apărea 
diverse situaţii, în funcţie de caracterul câinelui şi de relaţia afectivă 
dintre el şi stăpânul său. De exemplu, câinele recuperează obiectul, 
dar se apropie de conductor într-o atitudine de „independenţă 
geloasă”; sau, atunci când există (aşa cum şi trebuie) o puternică 
legătură afectivă între om şi câine, ne lovim de altă problemă: câinele 
pleacă rapid să recupereze obiectul, îl prinde, după care îşi invită 
stăpânul la o joacă de-a „prinde-mă”. Este posibil şi ca animalul să 
recupereze obiectul, să facă apoi câteva „manevre de apropiere”, dar 
păstrează o distanţă de siguranţă care să-i permită o fugă rapid în 
cazul în care stăpânul are cumva intenţia să-l „corijeze”. În toate 
aceste cazuri, stăpânii nu reuşesc să fie suficient de interesanţi pentru 
câinii lor, sau nu au tactul şi răbdarea necesare pentru a reuşi. Lor le 
propun următoarea metodă. 


Alegeţi un teren fără factori stresanţi (alţi câini, copii care se joacă 
etc.). Jucaţi-vă cu câinele, folosind în permanenţă butucelul de aport. 
Acesta nu trebuie să părăsească mâna dumneavoastră. Folosind vocea 
şi atitudinea, aveţi grijă să fiţi cât mai interesant pentru câine. 
Provocaţi-l la joacă folosind butucelul. Atunci când câinele pune gura 
pe el încurajaţi-l, dar nu lăsaţi butucelul din mână. Este esenţial ca 
animalul să asocieze această distracţie cu butucelul din mâna 
stăpânului, dar atenţie, de data aceasta motivaţia este „stăpânul se 
joacă cu mine numai atunci când are chestia aia în mână”. După un 
timp, legaţi câinele de ceva (un gard, un pom), îndepărtaţi-vă câţiva 
metri (nu prea mult) şi lăsaţi jos butucelul, în aşa fel încât câinele să îl 
vadă! Atenţie, această acţiune trebuie făcută cât mai natural şi fără să 
băgaţi câinele în seamă. Apoi mergeţi, dezlegaţi câinele şi nu îi mai 
acordaţi nici o atenţie. Orice giumbuşlucuri ar face, oricât s-ar strădui 


să vă provoace la joc, trebuie să rămâneţi indiferent. La un moment 
dat, cu siguranţă, va vedea butucelul, îl va lua şi vi-l va aduce, că doar 
avându-l în mână v-aţi jucat împreună până atunci! 


Abia după ce face acest lucru, „explodaţi” de veselie, luaţi butucelul şi 
reîncepeţi joaca, revenind la condiţiile iniţiale. 

Sper că aţi înţeles de ce am alea acest titlu „Aportul cu motivaţie 
inversată”! În cazul acesta motivaţia nu mai este obiectul de aport ci 
joaca cu stăpânul. Practic obligăm câinele să ne „motiveze” pentru ca 
să ne jucăm cu el. Mijlocul pe care îl oferim câinelui pentru a ne motiva 
(pe noi, stăpânii) este butucelul de aport. 

In final, haideţi să facem o scurtă recapitulare a acestui exerciţiu: 
Scopul: la proba de aport, câinele trebuie să se întoarcă repede, vioi şi 
vesel, să predea în acelaşi stil butucelul de aport în mâna stăpânului. 


Locul de desfăşurare: zone fără factori de distragere a atenţiei. 
Motivația: stăpânul nu se joacă cu el decât atunci când are butucelul în 
mână. 

Ca se distrăm puţin, „Punctul de vedere al câinelui”: uite eu îţi dau 
chestia asta pentru ca tu să te joci cu mine. 

După ce câinele ne aduce butucelul fără probleme, revenim la 
exerciţiile expuse despre aport în numărul trecut, şi vă mai avertizăm 
încă o dată: oricât de mult v-aţi bucura de o execuţie corectă, nu 
înseamnă nimic dacă nu vă exteriorizaţi. Manifestarea entuziasmului 
trebuie să fie debordantă. Poate veţi vedea unele priviri ironice, dar 
câinele dumneavoastră a obţinut punctajul maxim. Aşa că trebuie să 
vă spuneţi: voi râdeţi, dar eu câştig! 


